
Zakon o spremembah in dopolnitvah Zakona o nagradah in priznanjih za izjemne dosežke v znanstveno-raziskovalni in razvojni dejavnosti


1. člen

V Zakonu o nagradah in priznanjih za izjemne dosežke v znanstveno-raziskovalni in razvojni dejavnosti (Uradni list RS, št. 93/05) se 3. člen spremeni tako, da se glasi:
»Na področju raziskovalne in razvojne dejavnosti se podeljujejo še:
-      priznanje ambasador oziroma ambasadorka (v nadaljnjem besedilu: ambasador) znanosti Republike Slovenije,
-      Puhova nagrada,
-      Puhovo priznanje.«.


2. člen

6. člen se spremeni tako, da se glasi:

»Vsako leto se lahko skupno podeli največ 15 Zoisovih nagrad in priznanj, Puhovih nagrad in priznanj ter priznanj ambasador znanosti Republike Slovenije.«.


3. člen

7. člen se spremeni tako, da se glasi:

»Posamezniku oziroma posameznici se lahko podeli največ ena nagrada oziroma priznanje iste vrste.
Nagrade in priznanja se posmrtno praviloma ne morejo podeliti. Izjemoma se lahko posmrtno podelijo, če je raziskovalec še živel v času vložitve predloga za izbiro kandidata za podelitev nagrade oziroma priznanja.«.

4. člen

Naslov III. poglavja se spremeni tako, da se glasi:

»ODBOR REPUBLIKE SLOVENIJE ZA ZOISOVO NAGRADO, ZOISOVO PRIZNANJE, PRIZNANJE AMBASADOR ZNANOSTI REPUBLIKE SLOVENIJE, PUHOVO PRIZNANJE IN PUHOVO NAGRADO«.


5. člen

8. člen se spremeni tako, da se glasi:

»Zoisove nagrade, Zoisova priznanja, priznanja ambasador znanosti Republike Slovenije, Puhovo priznanje  in Puhovo nagrado (v nadaljnjem besedilu: nagrade in priznanja) podeljuje Odbor Republike Slovenije za Zoisovo nagrado, Zoisovo priznanje, priznanje ambasador znanosti Republike Slovenije, Puhovo priznanje in Puhovo nagrado (v nadaljnjem besedilu: Odbor).«.

6. člen

Drugi odstavek 10. člena se spremeni tako, da se glasi:

»Predsednik in člani Odbora so imenovani za dobo štirih let tako, da se vsaki dve leti zamenja polovica članov. Predsednik oziroma predsednica in člani oziroma članice Odbora ne morejo biti imenovani v dveh zaporednih mandatih.«.

Doda se nov četrti odstavek, ki se glasi:
»Predsednik in člani Odbora s prijavitelji in kandidati za priznanja in nagrade ne smejo kontaktirati glede prejetih vlog za priznanja in nagrade.«.


7. člen

V 12. členu se za besedilom »način odločanja« doda besedilo », najvišje število posameznih nagrad in priznanj«. 


8. člen

Za 17. členom se doda nov 17.a člen, ki se glasi:

»17.a člen

Nagrade in priznanja se podeljujejo ob preverjanju upoštevanja Evropskega kodeksa ravnanja za ohranjanje raziskovalne poštenosti (sprejetega s strani Evropske znanstvene fundacije) za delo predlaganega kandidata oziroma kandidatke (v nadaljnjem besedilu: kandidat), kar se ugotavlja na podlagi posebne izjave, podpisane s strani kandidata za priznanje ali nagrado, predlagatelja in strokovnjakov, ki so pripravili strokovno utemeljitev predloga.«.

9. člen

V naslovu V. poglavja se črta besedilo »IN PUHOVO PRIZNANJE«.

10. člen

18. člen se spremeni tako, da se glasi:

»Za pomembne dosežke pri promociji in razvoju slovenske znanstvene in razvojne dejavnosti v tujini podeljuje Odbor priznanje ambasador znanosti Republike Slovenije.«.

11. člen

Za 18. členom se doda naslov novega VI. poglavja, ki se glasi:

»VI. PUHOVO PRIZNANJE IN PUHOVA NAGRADA«.


12. člen

19. člen se spremeni tako, da se glasi:

»Za pomembne dosežke na področju razvojne dejavnosti s področij naravoslovja, tehnike, ved o življenju, humanistike in družboslovja podeljuje Odbor Puhovo priznanje in Puhovo nagrado za izume, tehnološke in netehnološke razvojne dosežke in uporabo znanstvenih izsledkov vseh znanstvenih področij za uvajanje novosti v gospodarsko in družbeno prakso.

Puhovo priznanje se podeli posamezniku ali skupini za pomemben dosežek ali več dosežkov, ki imajo pomen za razvoj podjetja ali ožje skupnosti.

Puhova nagrada za podeli za: 
· življenjsko delo posameznika, ki se je s svojimi dosežki v celotnem življenjskem obdobju izjemno uveljavil ter s tem prispeval k razvoju in višjemu blagostanju v Sloveniji,
· vrhunski dosežek ali več dosežkov posameznika ali skupine, ki se je izjemno uveljavila s svojimi dosežki, ki imajo pomen za razvoj posameznega področja, regije ali države.«.


13. člen

20. člen se črta. 


PREHODNE IN KONČNE DOLOČBE


14. člen

Zoisove nagrade in Zoisova priznanja, Puhova priznanja ter priznanja ambasador znanosti Republike Slovenije, podeljena do uveljavitve tega zakona, so enakovredna nagradam in priznanjem, podeljenim v skladu s tem zakonom.

15. člen

Spremembe in dopolnitve pravilnika oziroma nov pravilnik iz 12. člena zakona Odbor izda najpozneje v šestih mesecih po uveljavitvi tega zakona.


16. člen

Mandat članov Odbora se nadaljuje skladno z veljavnim sklepom Vlade Republike Slovenije o imenovanju članov Odbora, do imenovanja novih članov v Odbor.

17. člen

Ta zakon začne veljati petnajsti dan po objavi v Uradnem listu Republike Slovenije.



















	                                                         OBRAZLOŽITEV

K 1. členu
Ta člen (sicer v nomotehnični obliki novega 3. člena ZNPZRRD) vsebinsko spreminja dosedanji 3. člen ZNPZRRD tako, da se na področju raziskovalne in razvojne dejavnosti, poleg priznanja ambasador oziroma ambasadorka znanosti Republike Slovenije in Puhovega priznanja, po novem podeljuje še Puhova nagrada. Na novo se torej dodaja Puhova nagrada.

K 2. členu
Ta člen spreminja dosedanji 6. člen ZNPZRRD, in sicer tako, da se na novo določa, da se vsako leto lahko skupno podeli največ 15 Zoisovih nagrad in priznanj, Puhovih nagrad in priznanj ter priznanj ambasador znanosti Republike Slovenije.

Z zakonom se torej definira največje skupno število podeljenih nagrad in priznanj, najvišje število posameznih nagrad in priznanj pa bo predvidoma opredeljeval pravilnik Odbora, izdan na podlagi 12. člena ZNPZRRD. 

K 3. členu
Ta člen spreminja dosedanji 7. člen ZNPZRRD, in sicer tako, da se na novo na splošno za vsa priznanja in nagrade določa, da se posamezniku oziroma posameznici lahko podeli največ ena nagrada oziroma priznanje iste vrste, ter da se nagrade in priznanja posmrtno praviloma ne morejo podeliti - izjemoma se lahko posmrtno podelijo, če je raziskovalec še živel v času vložitve predloga za izbiro kandidata za podelitev  nagrade oziroma priznanja. Prej je ta določba veljala le za Zoisova priznanja in Zoisove nagrade.

K 4. členu
Ta člen spreminja dosedanji naslov III. poglavja ZNPZRRD, in sicer tako, da se v naslov na novo dodaja še Puhova nagrada tako, da se spremenjeni naslov III. poglavja ZNPZRRD glasi: III. Odbor Republike Slovenije za Zoisovo nagrado, Zoisovo priznanje, priznanje ambasador znanosti Republike Slovenije, Puhovo priznanje in Puhovo nagrado.

K 5. členu
Ta člen spreminja dosedanji 8. člen ZNPZRRD, in sicer tako, da se v 8. člen na novo dodaja tudi Puhova nagrada tako, da se spremenjena določba 8. člena glasi, da Zoisove nagrade, Zoisova priznanja, priznanja ambasador znanosti Republike Slovenije, Puhova priznanja in Puhove nagrade podeljuje Odbor Republike Slovenije za Zoisovo nagrado, Zoisovo priznanje, priznanje ambasador znanosti Republike Slovenije, Puhovo priznanje in Puhovo nagrado .


K 6. členu
Ta člen spreminja dosedanji drugi odstavek 10. člena ZNPZRRD, in sicer tako, da se na novo glasi, da so predsednik in člani Odbora imenovani za dobo štirih let tako, da se vsaki dve leti zamenja polovica članov, ter da predsednik oziroma predsednica in člani oziroma članice Odbora ne morejo biti imenovani v dveh zaporednih mandatih.
Doda se tudi nov četrti odstavek 10. člena ZNPZRRD, ki na novo določa, da predsednik in člani Odbora s prijavitelji in kandidati za priznanja in nagrade ne smejo kontaktirati glede prejetih vlog za priznanja in nagrade.

K 7. členu
Najvišje število posameznih nagrad in priznanj bo opredeljeval pravilnik Odbora, izdan na podlagi 12. člena ZNPZRRD. 

K 8. členu
S tem členom se veljavni ZNPZRRD dopolnjuje z novim členom, ki določa, da se nagrade in priznanja podeljujejo ob preverjanju upoštevanja Evropskega kodeksa ravnanja za ohranjanje raziskovalne poštenosti (sprejetega s strani Evropske znanstvene fundacije) za delo predlaganega kandidata oziroma kandidatke, kar se ugotavlja na podlagi posebne izjave, podpisane s strani kandidata za priznanje ali nagrado, predlagatelja in strokovnjakov, ki so pripravili strokovno utemeljitev predloga.

Veljavna zakonska ureditev nagrad in priznanj se torej dopolnjuje v smislu, da se nagrade in priznanja podeljujejo ob preverjanju upoštevanja Evropskega kodeksa ravnanja za ohranjanje raziskovalne poštenosti.

K 9. členu
Ta člen spreminja dosedanji naslov V. poglavja ZNPZRRD, in sicer tako, da se iz dosedanjega naslova črta besedilo »in Puhovo priznanje«.

Puhova nagrada in Puhovo priznanje sta namreč na novo določena v novem VI. poglavju z naslovom »Puhovo priznanje in Puhova nagrada« ter spremenjenih določbah 19. člena.

K 10. členu
S tem členom se spreminja 18. člen ZNPZRRD – in sicer se s spremenjenim prvim odstavkom spreminja definicija priznanja ambasador znanosti Republike Slovenije, dosedanji drugi odstavek 18. člena ZNPZRRD pa se črta, ker sta Puhova nagrada in Puhovo priznanje namreč na novo določena v novem VI. poglavju z naslovom »Puhovo priznanje in Puhova nagrada« ter spremenjenih določbah 19. člena.



K 11. členu
S tem členom se pred 19. člen ZNPZRRD doda naslov novega VI. poglavja, ki se glasi »Puhovo priznanje in Puhova nagrada«.

K 12. členu
Ta člen spreminja dosedanji 19. člen ZNPZRRD, ki sedaj opredeljuje Puhovo priznanje za izume, razvojne dosežke in uporabo znanstvenih izsledkov ter inženirskih dosežkov pri uvajanju novosti v gospodarsko prakso. Poleg tega se veljavna zakonska ureditev Puhovega priznanja dopolnjuje s Puhovimi nagradami. S spremenjenim 19. členom se tako določa, da za pomembne dosežke na področju razvojne dejavnosti s področij naravoslovja, tehnike, ved o življenju, humanistike in družboslovja podeljuje Odbor Puhovo priznanje in Puhovo nagrado za izume, tehnološke in netehnološke razvojne dosežke in uporabo znanstvenih izsledkov vseh znanstvenih področij za uvajanje novosti v gospodarsko in družbeno prakso.

Puhovo priznanje se podeli posamezniku ali skupini za pomemben dosežek ali več dosežkov, ki imajo pomen za razvoj podjetja ali ožje skupnosti.

Puhova nagrada za podeli za: 
· življenjsko delo posameznika, ki se je s svojimi dosežki v celotnem življenjskem obdobju izjemno uveljavil ter s tem prispeval k razvoju in višjemu blagostanju v Sloveniji,
· vrhunski dosežek ali več dosežkov posameznika ali skupine, ki se je izjemno uveljavila s svojimi dosežki, ki imajo pomen za razvoj posameznega področja, regije ali države. 

K 13. členu
Dosedanji 20. člen ZNPZRRD se črta, ker je njegova vsebina sedaj določena v spremenjenem prvem odstavku 7. člena. 

K 14. členu
S prehodno določbo se določa, da so Zoisove nagrade in Zoisova priznanja, Puhova priznanja ter priznanja ambasador znanosti Republike Slovenije, podeljena do uveljavitve tega zakona, enakovredna nagradam in priznanjem, podeljenim v skladu s tem zakonom.

K 15. členu
S prehodno določbo se določa, da spremembe in dopolnitve pravilnika oziroma nov pravilnik iz 12. člena zakona Odbor izda najpozneje v šestih mesecih po uveljavitvi tega zakona.


K 16. členu
S prehodno določbo se določa, da se mandat članov Odbora nadaljuje skladno z veljavnim sklepom Vlade Republike Slovenije o imenovanju članov Odbora, do imenovanja novih članov v Odbor.

K 17. členu
Ta člen oz. končna določba zakona določa vacatio legis, in sicer začne ta zakon veljati petnajsti dan po objavi v Uradnem listu Republike Slovenije.




























	BESEDILO ČLENOV, KI SE SPREMINJAJO

3. člen
Na področju raziskovalne in razvojne dejavnosti se podeljujeta še:
-        priznanje ambasador oziroma ambasadorka (v nadaljnjem besedilu: ambasador) znanosti Republike Slovenije,
-        Puhovo priznanje.
6. člen
Vsako leto se lahko podeli največ štiri Zoisove nagrade in največ pet Zoisovih priznanj.
7. člen
Raziskovalcu se lahko podeli največ ena Zoisova nagrada za vrhunske dosežke na področju znanstveno-raziskovalne in razvojne dejavnosti in eno Zoisovo priznanje.
Zoisova nagrada in Zoisovo priznanje se posmrtno praviloma ne moreta podeliti. Izjemoma se lahko posmrtno podelita, če je raziskovalec še živel v času vložitve predloga za izbiro kandidata za podelitev Zoisove nagrade oziroma Zoisovega priznanja.
8. člen
Zoisove nagrade, Zoisova priznanja, priznanja ambasador znanosti Republike Slovenije in Puhova priznanja (v nadaljnjem besedilu: nagrade in priznanja) podeljuje Odbor Republike Slovenije za Zoisovo nagrado, Zoisovo priznanje, priznanje ambasador znanosti Republike Slovenije in Puhovo priznanje (v nadaljnjem besedilu: Odbor).
10. člen
Odbor ima štirinajst članov oziroma članic (v nadaljnjem besedilu: člani) in predsednika oziroma predsednico (v nadaljnjem besedilu: predsednik). Sestavljen je tako, da so zastopana vsa področja znanstvenih ved.
Predsednik in člani Odbora so imenovani za dobo štirih let tako, da se pri prvem imenovanju za sedem članov odbora določi mandat dveh let, za ostale pa štiri leta.
Delo članov Odbora je častno in brezplačno.
12. člen
Odbor sprejme pravilnik, ki podrobneje določa način dela Odbora, način oblikovanja strokovnih komisij in področja njihovega dela, način predlaganja kandidatov, obliko in vsebino javnega razpisa, kriterije in merila za podelitev nagrad in priznanj, način odločanja ter način podelitve nagrad in priznanj. Pravilnik začne veljati, ko da nanj soglasje Vlada Republike Slovenije in se objavi v Uradnem listu Republike Slovenije.
18. člen
Za pomembne dosežke na področju raziskovalne dejavnosti zamejskih Slovencev in Slovencev, ki delujejo ali so delovali v tujini, podeljuje Odbor priznanje ambasador znanosti Republike Slovenije.
19. člen
Za pomembne dosežke na področju razvojne dejavnosti podeljuje Odbor Puhovo priznanje za izume, razvojne dosežke in uporabo znanstvenih izsledkov pri uvajanju novosti v gospodarsko prakso.
20. člen
Posamezniku oziroma posameznici se priznanji, določeni v 18. in 19. členu tega zakona, lahko podelita samo enkrat.
















